Nadezjda Tolokonnikova i en rettssal i Moskva 20. juni 2012
**Pussy Riot** er et russisk, feministisk punkrockkollektiv dannet i august 2011. Gruppen har sitt opphav i kunstnersammenslutningen Vojna, og er inspirert av blant andre Riot Grrrl-bevegelsen. Rundt 25–30 kvinner har vært med i Pussy Riots opptredener – alle under pseudonym og med strikkede balaklavaer.

Pussy Riot er kjent for sine ulovlige stuntopptredener i Moskva på plasser som Moskvas metro, Den røde plass og på taket av en trolleybuss. 21. februar 2012 stilte de seg opp bak amboen foran ikonostasen i Frelseren Kristus-katedralen, der de med en sunget punk-bønn fremførte verselinjer som «Gudeføderske, jag Putin ut! (Богородица, Путина прогони!)», «Patriark Gundjajev tror på Putin; bedre om den tispen trodde på Gud (Патриарх Гундяев верит в Путина. Лучше бы в Бога, сука, верил), og «Bæsj, bæsj, Herrens bæsj! (срань господня)» protesterte mot patriark Kirills åpne støtte til Putin i den pågående valgkampen, hvorpå tre av gruppens medlemmer ble arrestert. Filmopptak av opptredenden ble senere brukt for å lage et videoklipp med sangen. I juli 2018 stormet aktivister fra Pussy Riot banen under finalen i fotball-VM.

Arrestasjon og rettssak
-----------------------

To medlemmer av gruppen, Nadezjda Tolokonnikova og Maria Aljokhina, ble arrestert 3. mars 2012, i etterkant av opptredenen i Frelseren Kristus-katedralen. Et tredje medlem, Jekaterina Samutsjevitsj, ble arrestert i midten av mars, og de tre ble anklaget for hooliganisme (russisk straffelovs artikkel 213. 2) og holdt i varetekt inntil videre. Strafferammen er sju års fengsel. Varetektsfengslingen ble fordømt av blant andre Amnesty International, Russlands menneskerettighetsombudsmann Vladimir Lukin og popdronningen Alla Pugatsjova.

19. april 2012 vedtok en domstol i Moskva at varetektsfengslingen måtte opprettholdes minst frem til 24. juni. 20. juni ble varetektsfengslingen vedtatt forlenget med ytterligere tre uker til 24. juli. Kort tid etter ble et åpent brev som krevde kvinnenes løslatelse signert av 25 000 russere, hvorav rundt 100 kjente kulturpersonligheter, inkludert skuespillerne Tsjulpan Khamatova og Jevgenij Mironov som tidligere har stilt opp i videoer for å få Putin gjenvalgt. De tre kvinnenes advokat har klaget saken inn for Den europeiske menneskerettsdomstolen, som i begynnelsen av juli besluttet å prioritetsbehandle saken. 20. juli ble varetektsfengslingen formelt utvidet frem til 12. januar 2013. 2. august 2012 ytret for første gang Russlands president Putin seg om saken. Under et besøk til London sa han at «jeg synes ikke at de skal straffes så hardt for det».

Rettssaken startet 30. juli. 2012 Den russisk-ortodokse kirke uttalte at selv om gruppens aksjon var krenkende mot «millioner av mennesker» burde «statsmyndighetene utøve nåde mot dem i pakt med loven i det håp at de vil avstå fra å gjenta blasfemiske aksjoner». 17. august 2012 ble de tre medlemmene av Pussy Riot funnet skyldig og dømt til to års fengsel. Rettssalen var fylt til randen med mer enn 500 mennesker da dommen ble lest opp.

De tre medlemmene anket dommen. Jekaterina Samutsjevitsj ble løslatt på prøve 10. oktober 2012, med begrunnelsen at hun hadde i mindre grad enn de andre hadde deltatt i opptredenen i katedralen, noe som skyldtes at hun ble stanset av sikkerhetsvakter på et tidlig tidspunkt. Dommen mot de andre to ble opprettholdt.

Da statsminister Dmitrij Medvedev i begynnelsen av november ble spurt hva han mente om saken, svarte han at han ikke ville idømt fengselsstraff hvis han hadde vært dommer i saken.

### Internasjonal støtte

De har mottatt støtteerklæringer fra en lang rekke internasjonale musikere og grupper, blant annet Paul McCartney, Red Hot Chili Peppers, Sting, Peter Gabriel, Faith No More, Franz Ferdinand, Pet Shop Boys, The Knife, Patti Smith, Die Antwoord, Pete Townshend, Peaches, Madonna, Tegan and Sara, Johnny Marr, Propagandhi, Anti-Flag og Yoko Ono.

121 medlemmer av den tyske Forbundsdagen sendte et brev til den russiske ambassadøren i Tyskland, Vladimir Grinin, hvor de beskrev behandlingen av kvinnene som ute av proporsjoner og drakonisk. En talsmann for USAs regjeringsadministrasjon uttrykte skuffelse over kjennelsen og at straffeutmålingen var uforholdsmessig streng (*disproportionate*).

Amnesty International Norge gikk lenger og sa at det de tre hadde gjort, er «ingen forbrytelse».

Referanser
----------

1. ↑   oslofreedomforum.com[Hentet fra Wikidata]
2. ↑  John Freedman (19. juli 2012). Pussy Riot Women Have Look of Purpose in Their Eyes.
3. ↑  Andrej Sjaryj (21. juni 2012). Арт-активист Петр Верзилов – о творчестве Pussy Riot (intervju med Petr Verzilov)
4. ↑  Helljesen, Vilde (15. juli 2018). «Stormet banen i VM-finalen – Pussy Riot sier de står bak». *NRK*. Besøkt 15. juli 2018.
5. ↑  Ben Johnson: Why Are Pussy Riot’s Alleged Crimes Called "Hooliganism"?, Slate Magazine, 1. august 2012.
6. ↑  Marc Bennetts (27. mars 2012). Pussy Riot Hit Back at Church Criticism. *RIA Novosti*
7. ↑  Marc Bennetts (4. april 2012). Amnesty Calls on Russia to Free Pussy Riot Suspects. *RIA Novosti*
8. ↑  Russia's Rights Ombudsman Calls for Pussy Riot Release. *RIA Novosti* 11. april 2012
9. ↑  Marc Bennetts (16. april 2012). Russia’s Pop Queen Wants Freedom for Pussy Riot. *RIA Novosti*
10. ↑  Marc Bennetts (19. april 2012). Pussy Riot to Remain Behind Bars. *RIA Novosti*
11. ↑  Moscow Court Prolongs Custody for Three Pussy Riot Members. *RIA Novosti* 20. juli
12. ↑  Miriam Eider (30. juni 2012). Russians join in call for Pussy Riot trio's release. *The Guardian*
13. ↑  European Rights Court to Give Priority to Pussy Riot Case
14. ↑  Court Extends Detention of Pussy Riot Women Until January. *Moscow Times* 20. juli 2012
15. ↑  Pussy Riot: trial that's putting Vladimir Putin's crackdown in spotlight. *The Guardian* 30. juli 2012
16. ↑  «Pussy Riot: Russian Church Urges State To Show 'Mercy'». Reuters. Besøkt 17. august 2012.
17. ↑  Pussy Riot dømt for oppvigleri. *nrk.no*
18. ↑  Miriam Elder (10. oktober 2012). «Pussy Riot member freed after Moscow court appeal». The Guardian.
19. ↑  Natalia Antonova (10. oktober 2012). «Pussy Riot: it was clear Yekaterina Samutsevich had a get-out-of-jail card». The Guardian.
20. ↑  «Medvedev: Pussy Riot Has Served Enough Jail Time». RIA Novosti. 2. november 2012.
21. ↑  Obama spokesman condemns ‘disproportionate’ prison term for Russian punk band members. *Yahoo News* 17. august 2012
22. ↑  Tone M. F. Vestheim (17. august 2012). Pussy Riot-dommen - en skam for Russland. *Amnesty International Norge*

Eksterne lenker
---------------

* (en) Offisielt nettsted Rediger på Wikidata

* (en) Pussy Riot – kategori av bilder, video eller lyd på Commons Rediger på Wikidata
* (en) Pussy Riot på Internet Movie Database Rediger på Wikidata
* (en) Pussy Riot på Apple Music Rediger på Wikidata

* (en) Pussy Riot på Discogs Rediger på Wikidata

* (en) Pussy Riot på MusicBrainz Rediger på Wikidata

* (en) Pussy Riot på SoundCloud Rediger på Wikidata

* (en) Pussy Riot på Spotify Rediger på Wikidata

* (en) Pussy Riot på Songkick Rediger på Wikidata

* (en) Pussy Riot på Last.fm Rediger på Wikidata

* (en) Pussy Riot på Genius — sangtekster Rediger på Wikidata

* (en) Pussy Riot på AllMusic Rediger på Wikidata

Portal: Russland

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Nationalencyklopedin **·** BIBSYS **·** BIBSYS **·** VIAF **·** VIAF **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NDL **·** NKC **·** BBC Things **·** MusicBrainz **·** Discogs **·** AllMusic
 |